Евґениє Медєши

**Евґениє Медєши Генц** (*4.&nbsp;марец 1951&nbsp;– †28.&nbsp;марец 2025), професор физики, дакедишнї спортиста и активни у вецей обласцох дружтвеного живота у Руским Керестуре и рускей заєднїци.

## Биоґрафия
Евґениє Медєши ше народзел 4. марца 1951. року у Руским Керестуре, як старши син визначней учительскей пари Йовґена и Любици родз. Гарди котри робели у керестурскей школи. Евґениє мал младшого брата Павла. 

Уж у нїзших класох основней школи Евґениє указовал прихильносц ґу технїки, механїки, радио-технїки та бул вецей роки член Секциї младих технїчарох хтора робела под руководством наставнїка Юлияна Колєсара.

Евґениє закончел основне образованє у Руским Керестуре, першу класу ґимназиї одпочал у Србобрану, а закончел ґимназийске школованє у новосадскей Ґимназиї Йован Йованович Змай. Студирал физику и дипломовал на Природно-математичним факултету у Новим Садзе.

Роботни вик Евґениє Медєши почал у Кули а о даскельо роки прешол до Керестура до школи *[[Петро Кузмяк]]* дзе робел по пензионованє и зохабел глїбоки шлїди. У настави бул єден з перших цо почали хасновац сучасни наставни средства, тиж бул инициятор и длугорочни реализатор школского сайту и школского часопису *Тайм аут*, водзел секцию астрономиї, а прекладал и учебнїки з физики и информатики.  

Ище на студийох Евґениє Медєши бул часц редакциї емисиї за младих Радио Нового Саду  *Одгуки з ровнїни*, а бул познати и як добри спортиста, бавяч ФК ''Русин'' а тиж и ватерполиста у керестурским клубе. Любов гу спорту допринєсла же длуго рекреативно бавел фодбал, а з нагоди 250-рочнїци приселєня Руснацох до тих крайох бул инициятор и учашнїк бициґлистичного подяца *По драги наших предкох*, з Керестура до Медзилаборцох у Словацкей.

Професор Евґениє Медєши Генц бул оженєти зоз Меланию родз. Тиркайла. У малженстве мали синох Евґения и Ивана.

Тиж так Евґениє Медєши бул активни член Еколоґийного руху у валалє *Желєни персцень*, дзе през 20&nbsp;роки участвовал у велїх його проєктох, та бул и єден з иницияторох снованя Туристичного здруженя Руски Керестур. Пре здравствени проблеми Евґениє Медєши пошол у марцу 2016.&nbsp;року до пензиї.

Од самого початку, фебруара 2022.&nbsp;року, вон потримал роботу на Рускей Википедиї, дзе и сам вредно робел у тиму ентузиястох, уключел и других, константно активни пририхтал коло 80&nbsp;єдинки найвецей зоз своєй фаховей обласци, а з вельку дзеку, як инструктор, потримовал и керестурску ґрупу волонтерох котри ше ту уключели.

Професор Генц останє запаметани як облюбени, добри професор велїм ґенерацийом керестурских школярох, як добра и скромна особа интелектуалца котри ше нїґда нї у чим нє любел визначовац, алє у циню вредно доприношел зоз своїм знаньом и искуством. Так зоз своїм братом Павлом и другима зоз їх рок-ґенерациї були инспирация музичарови и композиторови Владимирови Малацкови за музично-поетски колаж *Генцаре* чию промоцию, на жаль, нє дожил.

Евґениє Медєши Генц умар 28.&nbsp;марца 2025.&nbsp;року. Поховани є на керестурским теметове.

## Ґалерия

Файл:Redakcija Odhukoh.jpg|алт=Члени младежскей емисиї "Одгуки з ровнїни"|Стоя: Гавриїл Колєсар (нєшка у Канади), Йовґен Медєши Генц, Желько Пап (нєшка у Сиднею), Павле Медєши, Драґомир Єлич, потим радийски технїчар, та Михайло Биндас. Нїжей: Яни Бучко, Мария Бучко, Иринка Гарди Ковачевич, Мария Биндас и Яни Сеґеди (нєшка у Канади).
Файл:Scihli do Medzilaborcoh.jpg|Керестурски бициґлисти сцигли до Медзилаборцох, Словацка
Файл:Shod profesoroh u penziji.jpg|Сход професорох у пензиї


## Литература
* Тамаш, др Юлиян, „Просвитни роботнїки 1944-1991. рокуˮ, *Руски Керестур, лїтопис и история (1745-1991)*, Месна заєднїца Руски Керестур, 1992,  бок 414.

## Вонкашнї вязи
* Ґрупа авторох, „Емисия за младих ˮ, [и часи, 70 роки Рускей редакциї Радио Нового Саду,''](https://nar.org.rs/wp-content/uploads/2019/10/%D0%93%D0%9B%D0%90%D0%A1%D0%98-%D0%98-%D0%A7%D0%90%D0%A1%D0%98_compressed_compressed.pdf ''Гласи) Новинарска асоцияция  Руснацох - НАР, Нови Сад 2019, б. 50, 52. 
* История школи, Школа од  1970. по нєшка, вебсайт Основней и штреднєй школи з домом школярох *Петро Кузмяк*, Руски Керестур, petrokuzmjak.com.
*  Поховани професор Евґениє Медєши Генц (1951–2025), М. Афич, Рутенпрес, *www.ruskeslovo.com*, 31. марец 2025

Катеґория:Руснаци у Сербиї
Катеґория:Керестурци
Катеґория:Наставнїки
Катеґория:Дїяче у просвити
Катеґория:Спортисти
Катеґория:Народзени 1951
Катеґория:Умарли 2025
Катеґория:4. марец
Катеґория:28. марец